**Kassák Lajos párizsi utazása**

A magyar avantgárd atyjaként számontartott Kassák Lajos gazdag és sokoldalú szellemi hagyatékában kiemelkedő helyet foglalnak el az újabb irodalomelméleti iskolák által önreferenciális művekként emlegetett alkotások. Különböző műfajú irodalmi művekről van szó, amelyekben a szerző saját életéről ír.

A kritikusok szerint Kassák legkiemelkedőbb irodalmi műve épp az önreferencialitás jegyében íródott jellegzetes hosszúverse és terjedelmes önéletírása. Ezekben az opuszokban a szerző részletesen elénk tárja élete egyik legizgalmasabb, legtanulságosabb és az olvasóközönség számára ma is legérdekesebbnek ható életszakaszát – az első párizsi utazás időszakát.

Kassák kalandos és veszélyektől sem mentes 1909-es alkotói zarándokútja a művészet korabeli “fővárosába” élete és pályája egyik legjelentősebb mérföldkövének számít, amelyre többször is reflektált írásaiban és a később vele készült interjúkban. Az előadó a legfrissebb kutatási eredmények tükrében mutatja be Kassák párizsi “hányattatásait” és az ezekhez szervesen kapcsolódó konkrét műveit.